b'\n_START_ARTICLE_\nStig Andersen Hvide\n_START_SECTION_\nSl\xc3\xa6gt\n_START_PARAGRAPH_\nStig Andersens far kendes ikke, men det er sandsynligt at familiens ejendomme is\xc3\xa6r har ligget i \xc3\x85bosyssel i \xc3\x98stjylland. Hvidesl\xc3\xa6gten havde i 1200-tallet stor indflydelse i Danmark, og andre ber\xc3\xb8mte medlemmer er stamfaderen Skjalm Hvide, biskop Absalon, Esbern Snare og Asser Rig. Sl\xc3\xa6gtens medlemmer har bortset fra Skjalm Hvide n\xc3\xa6ppe brugt tilnavnet Hvide, men er blevet det tillagt efter middelalderen.\n_START_SECTION_\nTjeneste under Erik Klipping\n_START_PARAGRAPH_\nStig Andersen f\xc3\xb8rte den h\xc3\xa6r af ryttere og fodfolk, som Erik 5. Klipping i 1275 sendte til Sverige for at hj\xc3\xa6lpe Birger Jarls s\xc3\xb8nner Magnus og Erik i deres kamp mod broderen Valdemar Birgersson. Efter at Magnus og Stig havde sejret over bondeh\xc3\xa6ren i Slaget ved Hova i V\xc3\xa4stra G\xc3\xb6taland, m\xc3\xa5tte Valdemar flygte og blev snart taget til fange. Samme \xc3\xa5r fik Stig stillingen som marsk for kongen, en stilling han overtog efter Jens Kalf._NEWLINE_I 1276 viste Stig Andersen det f\xc3\xb8rste trodsige skridt mod kong Erik, idet han p\xc3\xa5 danehoffet i Nyborg v\xc3\xa6grede sig ved at afl\xc3\xa6gge ed til hans unge s\xc3\xb8n Erik, som de \xc3\xb8vrige storm\xc3\xa6nd havde gjort. Imidlertid beholdt Stig Andersen sin stilling som marsk, uagtet at han utvivlsomt var en af hovedm\xc3\xa6ndene i det politiske parti, der s\xc3\xb8gte at aftvinge kongen forfatningsbestemmelser, som kunne sikre landet et mere lovbundet regimente._NEWLINE_Da sp\xc3\xa6ndingen var p\xc3\xa5 det h\xc3\xb8jeste i for\xc3\xa5ret 1282, gav kongen efter og udstedte de betydningsfulde Forpligtelsesbreve af 19. marts og 29. juli og to \xc3\xa5r senere yderligere anordninger. Det blev siden kendt som Erik Klippings h\xc3\xa5ndf\xc3\xa6stning. _NEWLINE_Stig Andersen valgtes i 1284 til den ene af de to voldgiftsm\xc3\xa6nd, der skulle afg\xc3\xb8re sp\xc3\xb8rgsm\xc3\xa5lene om delingen af arven efter Erik Plovpenning.\n_START_SECTION_\nD\xc3\xb8mt for mordet p\xc3\xa5 kongen\n_START_PARAGRAPH_\nKong Erik blev myrdet Skt. C\xc3\xa6cilie Nat (22. november) 1286 af ukendte gerningsm\xc3\xa6nd i Finderup Lade. _NEWLINE_P\xc3\xa5 danehoffet i Nyborg ved pinse 1287 d\xc3\xb8mte et n\xc3\xa6vn p\xc3\xa5 tre tylvter (3 gange 12 m\xc3\xa6nd) \xe2\x80\x93 n\xc3\xa6sten enstemmigt \xe2\x80\x93 at grev Jakob af Halland, Stig Andersen, Niels Hallandsfar, Peder Porse, Rane Jonsen og fire andre var skyldige i mordet. De blev erkl\xc3\xa6ret fredl\xc3\xb8se og frad\xc3\xb8mt deres gods. Dommen blev stadf\xc3\xa6stet af \xc3\xa6rkebispen og samtlige bisper og senere af den tyske kejser Rudolf af Habsburg _NEWLINE_Det er b\xc3\xa5de udokumenteret og usandsynligt at de, der blev d\xc3\xb8mt som kongemordere, virkelig var skyldige. Dommen skal snarest forklares p\xc3\xa5 baggrund af den krig mellem Norge og Danmark, som allerede var i gang i 1286, og retsopg\xc3\xb8ret 1287 m\xc3\xa5 forst\xc3\xa5s som en politisk udrensning._NEWLINE_Da dommen efter Stig Andersens d\xc3\xb8d blev pr\xc3\xb8vet i 1305, blev det erkendt, at der ikke var bevis for at han havde v\xc3\xa6ret i Finderup Lade, men i \xc3\xb8vrigt blev intet \xc3\xa6ndret i dommen.\n_START_SECTION_\nNorsk eksil og borgerkrig\n_START_PARAGRAPH_\nEfter dommen i 1287 flygtede de d\xc3\xb8mte til Norge, hvor kong Erik Pr\xc3\xa6stehader tog dem under sin beskyttelse (1287). Med norsk hj\xc3\xa6lp og st\xc3\xb8ttet af enkelte partif\xc3\xa6ller i Danmark begyndte Stig Andersen at deltage i krigen mod Danmark. _NEWLINE_Middelfart og Hindsholm var de f\xc3\xb8rste steder, der stod i flammer, og snart efter gik togtet til Jylland (1288). Erik Pr\xc3\xa6stehader sejlede 1289 med en fl\xc3\xa5de ned i \xc3\x98resund, br\xc3\xa6ndte Helsing\xc3\xb8r og lagde sig ud for K\xc3\xb8benhavn; med en del af styrken drog Stig Andersen imidlertid herfra til Sams\xc3\xb8, hvis borg han indtog; derp\xc3\xa5 til Storeb\xc3\xa6lt, hvor han br\xc3\xa6ndte T\xc3\xa5rnborg og Sk\xc3\xa6lsk\xc3\xb8r. Ogs\xc3\xa5 Nyk\xc3\xb8bing Falster blev hjems\xc3\xb8gt, Nyk\xc3\xb8bing Slot blev br\xc3\xa6ndt, og i forening med kongen plyndrede Stig Andersen de sydlige \xc3\xb8er._NEWLINE_Stig Andersen kunne nu uhindret bygge sig et fast tilholdssted p\xc3\xa5 \xc3\xb8en Hjelm i 1290, og grev Jacob byggede en lignende borg p\xc3\xa5 Hunehals i N\xc3\xb8rrehalland. Begge besiddelser blev erkl\xc3\xa6ret som norsk ejendom. Fra disse faste punkter f\xc3\xb8rte de fredl\xc3\xb8se i en \xc3\xa5rr\xc3\xa6kke krig mod Danmark. Men Stig Andersen d\xc3\xb8de allerede i 1293; if\xc3\xb8lge en tradition fra en senere tid skal hans lig i hemmelighed v\xc3\xa6re f\xc3\xb8rt til Stubberup kirke p\xc3\xa5 Hindsholm.\n_START_SECTION_\nKilderne\n_START_PARAGRAPH_\nDe historiske kilder fort\xc3\xa6ller ikke meget og er m\xc3\xa6rkeligt tavse om mange forhold, uagtet at begivenhederne var s\xc3\xa5 betydningsfulde i landets historie, og at Stig Andersen indtog en hovedstilling i bev\xc3\xa6gelsen mod kongehuset. Hans h\xc3\xa6rgen i 1289 omtales i Lunde\xc3\xa5rbogen._NEWLINE_Til geng\xc3\xa6ld har folketraditionen tegnet en levende skikkelse af den stolte marsk. Folkeviserne fort\xc3\xa6ller i stort tal om de tider hvor "der var saa mange i Dannemark, som alle vil Konger v\xc3\xa6re", da "Hjelm har f\xc3\xa5et Horn", og "Landet stander i Vaade". Disse folkeviser kaldes med et samlebegreb Marsk Stig-viserne._NEWLINE_De viser, som er loyale over for marsken, fort\xc3\xa6ller blandt andet hvordan kongen voldtog hans hustru, mens Stig Andersen var i leding i udlandet. Ved marskens hjemkomst vover hun ikke at g\xc3\xa5 ham i m\xc3\xb8de, og hun tilst\xc3\xa5r at hun er "bleven Dronning i Dannemark". Hun \xc3\xa6gger ham til h\xc3\xa6vn, og han undsiger kongen. _NEWLINE_Mordet i laden skildres levende, marsken drager derefter til kongsg\xc3\xa5rden og forkynder \xc3\xa5bent sin d\xc3\xa5d, og det f\xc3\xb8rer til dommen. I b\xc3\xa5de de historiske aktstykker om mordet og i andre samtidige kilder n\xc3\xa6vnes alene politiske grunde til sammensv\xc3\xa6rgelsen, og der siges ikke noget om et personligt motiv for h\xc3\xa6vn. _NEWLINE_Nogle viser fort\xc3\xa6ller, hvorledes Stig Andersens unge d\xc3\xb8tre s\xc3\xb8rgmodige drager fra land til land for at s\xc3\xb8ge beskyttelse; det n\xc3\xa6vnes ikke af andre. Af en pavelig bevilling fremg\xc3\xa5r det i \xc3\xb8vrigt, at en Johannes Esre for at udbedre en familietvist mellem sin og Stig Andersens sl\xc3\xa6gt havde trolovet sig med en datter af Stig Andersen. Da hun d\xc3\xb8de, ikke mere end 12 \xc3\xa5r gammel, blev det Johannes tilladt at \xc3\xa6gte Inge, en s\xc3\xb8sterdatter af Stig Andersen. _NEWLINE_Muligvis har nordmanden Hakon Thoresen v\xc3\xa6ret gift med en datter af Stig Andersen. I 1309 gav kong Erik 6. Menved de fredl\xc3\xb8ses hustruer og b\xc3\xb8rn deres gods tilbage \xe2\x80\x93 mod at det blev solgt, og at de selv opholdt sig uden for riget.'